Radmila Trifunović

**Radmila Trifunović-Milosavljević** (serbieraz zirilikoz: Радмила Трифуновић-Милосављевић), ezizenez **Hitra** (Хитра) –Aleksandrovac, Požarevac udalerria, Jugoslaviako Erresuma (egun Serbiako Errepublika); 1919ko irailaren 15-Oreškovica, Petrovac na Mlavi udalerria, Okupaziopeko Serbia (egun, Serbiako Errepublika-; 1943ko maiatzaren 5); serbiar eta jugoslaviar partisano komunista izan zen. Jugoslaviako Herriaren Heroi izendatu zuten guda ostean.

## Hasierako militantzia 
1919ko irailaren 15ean jaio zen Aleksandrovac herrixkan. Požarevacen Bigarren Hezkuntzan ari zela, mugimendu iraultzailearen aldeko interesa piztu zitzaion. 1938an Radmila Trifunović Gazteria Komunistako kide egin zen (iturri batzuen arabera 1936an) eta erakunde horretako Požarevaceko buru izan zen. 1939an Jugoslaviako Alderdi Komunistaren kide egin zen, iturri batuen arabera, Belgraden medikuntza ikasten ari zela egin zen kide, jada Unibertsitateko talde marxistan eta Emakumezko Ikasleen Elkartean sartua zela. 1939an atxilotua izan zen Aleksandrovacen, emakumeen eskubideen aldeko propaganda banatzearren-. 1941eko ekainean Moravako probintziako Alderdi Komunistaren komiteko kide eta hezkuntza politikorako arduradun aukeratu zuten.

Probintzia horretan 1941ko uztaileko matxinada prestatzen lagundu zuen, arrakasta handia izan zuen, 19.000 kilometro karratu eta 300.000 pertsona bizi ziren gune bat askatu zuelarik–irailean Požarevaceko brigadan 1.200 partisano ziren, lan politikoaren hazkundearen neurria ematen du honek. Adibidez, masa-errekrutamendua egiteko gai ere izan ziren partisanoak. Hala ere, hilabete horiek oso gogorrak izan ziren Trifunovićentzat, abuztuan bertan bere senar Jovan Milosavljević borrokan hil egin zen Ćuprija herrian alemaniarren aurka borrokan ari zela, eta bestetik, jaioberri zuten alaba, Stojanka Ankica beste familia batekin utzi behar izan zuen, klandestinitateko arauek behartuta.

### Lan klandestinoa 
1941tik 1942rako neguan oso gaixo izan zen, baina laster itzuli zen lan politikoa egitera. 1941eko matxinada alemaniarrek Serbian zapaldu ostean, Trifunovićek ez zuen partisanoen baseetara (1942ko hasieran Bosniako Krajinara aldatu zuten), baizik eta “ilegal” moduan lan egin zuen, lerroen atzean. 1942ko otsailean Morava probintzia osorako Alderdiaren hezkuntza arduradun izendatu zuten. 1942ko irailean Veliko Selon beste zelula bat sortu zuen herri horren eta Požarevacen arteko kontaktu mantenduz. Bere lana erabakigarria izan zen 1943rako Morava probintzian Alderdi Komunistak berriz berregitura zedin. 1943ko urtarrilean Malo Crnić, Nabrdje eta Trnanje herrietan zelulak sortzeko gai izan zen, eta berak deskribatzen zuen moduan “zonalde hauetan gure borrokaz informatzeko konferentziak ere egin genituen”. Bestalde, Emakumeen Fronte Antifaxistaren komite batzuk eratu zituen Brzohod eta Malo Crnić herrietan.

Trifunović partisanoen artean oso errespetatua zen bere ausardia zela eta.

1943ko maiatzean Oreškovica herrira iritsi zen partisano batzuekin, baina Serbiar Gobernu kolaborazionistaren armadak, Serbiar Estatu-Guardiak inguratu egin zituen. Tiroketan Radmila Trifunović zauritua izan zen, eta bizirik atxilotu ez zezaten bere buruaz beste egin zuen).

Gudaren poderioz trifunovićtarren familian sekulako tragedia izan zen, Radmila beraz gain, bere aita Avram, bere nebetako bat, Marko, eta bere senar Jovan Milosavljević hil ziren eta.

Bere omenez Požarevaceko kale batek bere izena darama.

## Erreferentziak 
## Kanpo estekak